OKTÓBER 13.
Szent Kárposz és Papilász vértanú emléke
hajnali szolgálaton
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván, * kínzóikat megszégyenítették, * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség… most és… 
Siessünk buzgón az Istenszülőhöz, * mi bűnösök, és lealázottak, * és boruljunk le, bűneinket töredelmesen megbánván, * lelkünk mélyéből kiáltsuk: * Könyörülj rajtunk, és segíts, ó Királynőnk! * Íme, bűneink tengerében mindjárt elveszünk, * ne hagyd védtelenül szolgáidat, *’ mert te vagy a mi egyedüli védelmezőnk.
Az első zsoltárcsoport után leülők 
3. hang
Földi zarándoklásod idején * térj meg, lelkem, mert a hamu a sírban dicsőítést nem énekel, * és bűneitől meg nem szabadulhat. * Kiáltsd azért Krisztus Istenhez: * Szívek vizsgálója, vétkeztem, *’ de még mielőtt elítélnél, adj kegyelmet és irgalmazz nekem, Istenem!
Meddig maradsz meg, lelkem, a bűnökben, * s meddig kapsz még halasztást a megtérésre? * Fontold meg a rád váró ítéletet, * és így kiálts föl Krisztus Istenhez: * Szívek vizsgálója, vétkeztem, *’ könyörülj rajtam, bűntelen Uram!
Dicsőség... most és... Istenszülő-ének
Istenszülő, menedékünk és erőnk, * világnak hatalmas segítője, * oltalmazd meg imáid által, ó egyetlen áldott, *’ minden szükségtől a te szolgáidat!
A második zsoltárcsoport után bűnbánati leülők 
3. hang
Bűneim mélységét, Uram, te ismered, *’ nyújtsd kezedet nekem is, mint Péternek és ments meg engem!
Az eljövendő igazságos ítéleten * milyen feleletet adhatsz, lelkem a mindenség ítélő Bírájának * ha nem kiáltod még a vég előtt: *’ Vétkeztem, könyörülj rajtam, Istenem!
Dicsőség... most és... Istenszülő-ének. Mintadallam: A te szüzességed szépségén...
Istenben legboldogabb, férfit nem ismerő Anya, * gyógyítsd meg az én gyengélkedő lelkemet, * mert csúf módon ellepték a vétkek, ** azért lelkem sóhajtásaival * én szerencsétlen hozzád esdeklek: * Fogadj el sok vétkem ellenére, Tisztaságos, ** hogy bátran kiálthassam: *’ Üdvözlégy, Malaszttalteljes! 
Kánon
I. óda. 6. hang
Mint a szárazon, * úgy ment át Izrael a tengeren * és látván az üldöző fáraót fulladozni, * fölkiáltott: * "Istennek győzelmi éneket énekeljünk!"
Világosítsa meg a te kezdetnélküli istenséged sugara sötét lelkemet, kérlek, Krisztusom! Adj nekem szavakat, kérlek, hogy méltóképpen magasztaljam bölcs vértanúidat!
Megvetettetek minden földi élvezetet, bajnokok, elmétekkel a mennyei úton szárnyaltatok, előbb önmegtagadással, majd pedig vérontással.
Isten erejével könnyen elviseltetek mindent, ami csak megpróbáltatásul szolgált nektek, teljesen bölcsek, és véle az ellenség egész erejét is legyőztétek, végül pedig kitüntetést nyertetek. 
Istenszülő-ének
Nem nézhette az Isten, hogy én, akit a cselszövő kígyó csábításával legyőzött, elvesszek, hanem benned lakozva, ó Szent Szűz, megújított.
III. óda. 6. hang. Nincs oly szent...
Mint akik a Teremtő képére alkotottat valóban megőriztétek, nem hajtottatok térdet az istentelen pogány kegytárgyak előtt, hanem felülmúlhatatlan erejű imádságotokkal feldöntöttétek azokat.
A bíró istentelen parancsára külsőleg ugyan megfosztották a nemes lelkűeket a testüket befedő ruhájuktól, de ők Krisztust öltötték magukra, s ezzel, mint a megkötözött kosok, megszabadultak kötelékeiktől.
A mindenség Uralkodója látta a beléje vetett reménységetek megingathatatlanságát, angyalok őrségét küldte közétek éjszaka, hogy megerősítsen benneteket a kínok között, dicsőségesek! 
Istenszülő-ének
Számtalan bűnöm sokasága miatt gyengélkedő lelkemet gyógyítsd meg Istenhez intézett hő imádságoddal, Nagyasszony, és orvosold testi szenvedéseimet!
Katavászia 6. hang
Nincs oly szent, * mint te, Uram, én Istenem, * ki fölemeled híveid hatalmát, * s a benned való hit által * megerősítesz bennünket.
Kathizma
3. hang. Minta: Az isteni hit megvallásában...
A hit fegyverével fölfegyverkezve * szétszórtátok az istentagadók hadoszlopait, hírneves bajnokok, * az enyészhetetlenség koszorúját elnyertétek, * végigfutva a vértanúk kettős pályáját. * Kérjétek Krisztus Istent, *’ hogy adja meg nekünk a nagy irgalmat! 
Dicsőség... most és... Istenszülő-ének ugyanarra
Lakóhelyévé lettél az Isten-Igének, mint egyedül tiszta Istenanya, * felülmúltad az angyalokat is a tisztaságban. * Tisztíts meg engem imáid által, ki mindenkinél szennyesebb vagyok a testi bűnök miatt, *’ és a nagy malasztnak isteni kiáradását, Tisztaságos, szerezd meg nekem!
IV. óda. 6. hang
Krisztus az én erőm, * Uram és Istenem! * – áhítattal kiáltja * a tisztes Egyház, * tiszta elmével ünnepelve az Urat.
A legnemesebb áldozatot ajánlottátok föl híven Istennek, dicsőséges bajnokok, a jóság leghíresebb ajándékát, Agathódoront, és Krisztus szeretetével visszautasítottátok az ellenséges gonosz lélek csábításait.
A zsarnok a kígyó mérgétől őrjöngve azt parancsolta, hogy kötözzenek meg, marcangolják oldaladat, sütögessenek tűzzel, állhatatosságodat azonban nem ingathatta meg, ó Kárposz!
Jegyesed látására vágyódtál, Papilasz, és a magasba kifeszítve nem szakíthattak el az Uralkodótól, sem a fenyegető tűz nem választhatott el, Istentől ihletett!
Istenszülő-ének
Ádám a szenvedések sötétségében látta, Nagyasszony, hogy a te bensődből Isten jön elő, s így kiáltott hozzád: Ragadj ki engem közbenjárásoddal a halál szörnyűségéből!
V. óda. 6. hang
Isteni világosságoddal, ó Jóságos, * a színed előtt virrasztók lelkét szeretettel világosítsd meg, kérlek, * hogy téged, Isten Igéje, * igaz Istennek ismerjenek el, * ki a bűn sötétségéből kivezetsz bennünket.
Az istentelenek kődobásait gyermekek nyilainak fogtad fel megkötözötten, háromszorosan boldog Papilasz, a hitnek valóban legyőzhetetlen köntösébe öltözködve.
A te erősséged és nemes állhatatosságod holttá tette az ellenséget, ó boldog! Nyilvánvalóan Istentől kaptál erőt, és ennek bőségével győzted le mindkét ellenségedet, Kárposz!
Istenes fegyverrel összetörtétek a vadállatok fogát, miként Dániel tette, Kárposz és Papilasz vértanú, s ezzel elértétek, hogy ezek is hirdetik, milyen nemes bajnokai vagytok Istennek!
Istenszülő-ének
Csak terólad mondta előre Izajás, hogy Isten Fiát, Emmánuelt szülöd, ó Szeplőtelen, aki arra méltatott minket, hogy könyörületességből hozzánk hasonlóvá lett, mégpedig hogy megszabadítson az enyészetből.
VI. óda. 6. hang. Az élet tengerét...
Erőt nyertetek és harmatot kaptatok a Szentlélektől, legyőzhetetlenek, mikor olthatatlan tűzbe vetettek titeket, és ott egyáltalán meg nem égtetek, mintha a tüzet kővé dermesztettétek volna.
Tanításod vizével megnedvesítetted a jámborok lelkét, dicséretreméltó, s Krisztus a csodák forrásává tett téged szerte e világon, hírneves!
Buzgón, egy szívvel-lélekkel hangoztatták a bajnokok, Urunk: Sem éhség, sem szorongatás, sem üldözés nem szakíthat el minket, Uralkodónk, a te szeretetedtől.
Istenszülő-ének
Ádám ősatyánkat, egykor az asszonyi tanács a halálba vitte, most meg Isten a te méhedben körülhatárolódva életre keltett, Nagyasszony, és a világosság fiaivá tett minket. 
Katavászia
Az élet tengerét * a kísértések viharától zajongani látván * a te csendes kikötődbe menekülök hozzád, kiáltván: * A romlásból vezesd ki életemet, ó Nagyirgalmú!
Konták
4. hang. Minta: Aki önként...
Mint nagy értékű kincset és a gyógyulások vizét fakasztó forrást, * ajándékozta az Uralkodó a földieknek a ti ereklyéiteket, * mert míg a különféle szenvedéseket megszüntetik, * a lelkekre is szüntelenül kegyelmet árasztanak. * Azért egyetértően, áhítattal üljük ünnepeteket *’ istenes vértanúk.
Ikosz
Isten örökkévaló Bölcsessége és Igéje! * Szüntesd meg elmém homályát, * és add nékem a bölcsesség szavát, Istenem, * hogy buzgó szívvel magasztalhassam azokat, * akik egészen buzgón utánozták a te szent szenvedéseidet, * és akik tőled, mindenség Uralkodója, * győzelmük méltó jutalmát nyerték. * Itt a hívek serege környezi a földi maradványok tartóját, * s egészséget nyer mindenkor, és egybehangzóan zengi a ti dicséreteteket, * Papilasz és Kárposz!
VII. óda. 6. hang
Harmatozóvá tette az angyal * az istenfélő ifjak tüzes kemencéjét, * a kaldeusokat pedig megégeté az isteni parancs, * meggyőzve a zsarnokot, hogy így kiáltson: * Áldott vagy te, atyáinknak Istene!
Elviseltétek, hogy saruitokat lábatokhoz szögezik, fölöttébb tiszteletreméltó vértanúk! Így jártatok az úton, Istennek éneket zengve, a nyársokat összetörtétek, és az istentelenség helyébe istenfélelmet tettetek.
Bajnoki küzdelmetekben napnál fényesebben tündököltetek, magasztalásra méltó vértanúk, és a bálványimádás eltévelyedésének homályát teljesen eloszlattátok, és a hívekre az istenismeret világosságát mindenkor kiárasztjátok.
A teljesen boldog Agathoniké látta, hogy igen nagy tüzet készülnek rakni, s ebbe akarnak titeket belevetni, így kiáltott Krisztushoz: Ne zárj ki engem bajnokaid seregéből, atyáinknak Istene!
Istenszülő-ének
 Te vagy, szentséges Nagyasszony, szolgáid számára minden jónak kimeríthetetlen forrása, a menedékhely, a megingathatatlan erősség, a védőbástya s a jóságos oltalmazó. Ne fossz meg minket soha oltalmadtól!
VIII. óda. 6. hang. A lángok között a szent ifjaknak...
Mikor Agathoniké vértanúnő látta, hogy tűzbe vetik Kárposzt és Papilászt, utánuk való hő vágyakozással örömmel énekelve velük tartott, a Szentháromságot jelképezték, és védelmet is nyertek.
Az Uralkodó mondását megszívleltétek, bölcsek, és bántalmazóitokért könyörögtetek, majd fejeteket vették együtt, és lelketeket az Úr kezébe tettétek.
Véretek folyása megnedvesített és meggyógyított minket, hírnevesek, a bálványimádás eltévelyedését pedig teljesen megszüntette és a mindenség Istenét helyesen hirdette.
Istenszülő-ének
Részvéttel teljes Istenszülő, ki a legjobban együttérző Üdvözítőt szülted, lásd meg bajomat és vedd észre néped fohászkodását, sietve esedezzél érettünk, hogy könyörületre leljünk!
Katavászia
A lángok között a szent ifjaknak * harmatot ömlesztettél, * és az igaznak áldozatát a vízzel együtt fölégetted, * mert te mindent művelhetsz, Krisztus, tetszésed szerint, * azért magasztalunk téged mindörökké!
IX. óda. 6. hang. Istent embereknek lehetetlen meglátni...
Isteni világossággal bővelkedve árasszatok fényességet, és világosítsátok meg az Egyházat, az ikonrombolók tudatlansága nyomán keletkezett sötét, rossz hírét megszüntetve, s az Istenbe vetett igaz hittel megerősítve.
Űzzétek el az ellenséges gonosz lelkek seregét, szabadítsatok meg minket, kik hittel menekülünk a ti szentélyetekbe, a kísértésektől! Isten segítségével védjetek meg minden csüggedéstől és gyengeségtől, boldog Kárposz és Papilasz!
Ne vesd meg könnyeim áradatát, szent bajnokpár, hiszen közvetlenül az Uralkodó Krisztus elé járulhattok. Esedezzetek hozzá, hogy emeljen ki engem a sötétségből, és tegyetek méltóvá a tiszta világosságra!
Istenszülő-ének:
Szent éneket zengek néked, Nagyasszony, buzgósággal, szennyes ajkakkal, én szerencsétlen. Arra kérlek, hogy tisztíts meg engem rossz cselekedeteim szennyétől, és tégy méltóvá mindenkit, aki híven magasztal téged, arra, hogy Fiad dicsőségének jobbjára jusson!
Katavászia
Istent embereknek lehetetlen meglátni. * Őrá nem mernek * az angyali rendek tekinteni. * De általad, Tisztaságos, * halandóknak is látható lett a megtestesült Ige, * kit az égi hadakkal együtt magasztalván, * téged dicsőítünk!
Fényének
Keresztelőé
Jánost, az Előhírnököt, az üdvözítő keresztelőjét, a próféták prófétáját, a pusztalakót, Erzsébet szülöttjét mindnyájan dicsérjük.
Vértanúké
Együtt vagytok, végtelenül boldog bajnokok, a mindenható Istennel, és a belőle kiáradó fénysugarakkal tündököltök: Krisztus főpapja, Kárposz, és dicséretreméltó Papilász, ti koszorús vértanúk! Emlékezzetek meg rólunk, kik megünnepeljük a ti fényes emléketeket!
Istenszülő-ének
Hirdessük szüntelenül boldognak az egyetlen Istenanyát, hiszen az ő természetfölötti szülése révén üdvözülünk! Énekeljük meg kellőképpen és kötelességszerűen az Istenszülő Nagyasszonyt, mert ősi vétkünk váltságát szülte, Krisztust, a Szentháromság egyikét.
Előverses sztihirák
3. hang
Szórakozott elmémet szedd össze, Uram, * és tisztítsd meg az én elhidegült szívemet, * bűnbánatot adván nekem is, mint Péternek, * felfohászkodást, mint a vámszedőnek, * s mint a romlott nőnek, könnyeket, * hogy fennszóval kiálthassak föl hozzád: * Istenem, üdvözíts engem, *’ mint egyedül könyörületes és emberszerető!
Miközben dicshimnuszt hangoztattam néked, * hányszor voltam bűnökkel telve! * Bár nyelvem az éneket zengette, * lelkemben rosszakra gondoltam. * De te, Krisztus Isten, hozd helyre mindkettőt a bűnbánat által, *’ és üdvözíts engem! 
Királyoktól és zsarnokoktól * mit sem féltek Krisztus bajnokai, * hanem rettenthetetlenül * és bátran megvallották őt, * a mindenség Urát, * Istenét és Királyát, *’ s most is könyörögnek hozzá a mi lelkünkért.
Dicsőség... most és... Istenszülő-ének
Mag nélkül fogantál a Szentlélektől, * azért téged dicsőítve éneklünk: *’ Üdvözlégy, ó legszentebb Szűz!
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván, * kínzóikat megszégyenítették, * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség… most és… 
Téged magasztalunk Istenszülő, mikor így kiáltunk föl: * Te vagy az a rózsabokor, * melyben Mózes az istenség tüzét lángolni látta * anélkül, hogy megégett volna.

